Пейре д'Алверня
Лесно пътя прелетява…

Превод от окситански: Симеон Хаджикосев, 1990

chitanka.info

Лесно пътя прелетява

моят пратеник крилат

и с послание топва

бързо връща се назад.

Засиял

от радост цял,

птицо, слушам ти словата,

ала жал,

пък и печал

преизпълват ми душата.

„Болката ме заслепява,

той изчезна без възврат,

а без радост ей такава

и животът става ад.

Кратък дял

ни бе събрал

и ме огорчи това, та

би видял

по-хубав хал,

че не плащам за злината.

Аз го любя до забрава,

идва в моя сън крилат

и водач ми мигом става,

с радост и игри богат.

Идеал

по-чист, по-зрял

не познават времената,

щом примрял

изтръпне цял

в моята прегръдка свята.

Все така го обожавам,

а не бе ми той познат,

чест и почит заслужава,

друг не искам в този свят.

Моят хал

се е видял

и не си меня душата

в дъжд и кал,

студ повилнял,

в зима или жежко лято.

Любовта наподобява

златото на този свят —

още по-изящна става,

щом с добро я окрилят.

Чист и бял,

досущ кристал —

дружбата краси сърцата.

С обич цял

е възсиял

оня, що скръбта отмята.

Птичко, в своята дъбрава

бързай ти по утрен хлад

и му разкажи направо

за любовната ми жад.“

Проумял,

певецът зрял

бързо прелетя гората.

Затрептял,

зацвърчал,

разведри ми той душата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.